text: Facebook: 13.000 venner på en uge
  14 februar 2011 kl. 18.29
  I dag er det præcis en uge siden, TV SYD gik på Facebook. Og flere end 13.000 har i løbet af otte dage klikket på "Synes Godt om".
  - På TV SYD er vi rigtig stolte af den opbakning, seerne viser os, siger dagens studievært, Søren Laursen.
  
  Overgår alle
  Ved lanceringen satte journalist Bjørn Olsen målet så højt som 10.000 tilkendegivelser. Og det blev nået på få dage. 
  Mandag aften stod tælleren på 13.402. 
  - Dermed overgår vi samtlige syd- og sønderjyske medier på Facebook - og såmænd også nationale nyhedsmedier som TV2/Nyheder, DR Nyheder, Berlingske og Politiken, siger Søren Laursen.
  
  To-vejs-kommunikation
  På Facebook modtager vi hele tiden billeder og tips fra jer seere. Det er vi glade for. I den første uge er disse tips et par gange blevet til indslag i TV SYD.
  Den anden vej giver Facebook jeres tv-station mulighed for at fortælle lidt om, hvad vi arbejder med - og vi forsøger også jævnligt at tage jer med bag kulisserne. Du har mulighed for at kommentere indslag eller give dit besyv med om de emner, som vi arbejder på...
  
  Ipad sendt til Hejnsvig
  Og så skal vi afsløre, hvem der vandt den Ipad, som vi udloddede, når klik-tallet passerede 10.000. Den blev vundet af Jan Brundbjerg fra Hejnsvig.
  